I. Mikloš, podpredseda vlády a minister financií SR: (2002-11-06):
Po prvé, chcem povedať, že je naplnené ustanovenie § 89 o rokovacom poriadku, pretože ak by tieto zákony schválené neboli, ak by neboli schválené v skrátenom legislatívnom konaní, hrozili by značné hospodárske škody. Hrozili by preto, že bez schválenia týchto zákonov by boli len dve možnosti. Buď by sa nedal prijať, nedal schváliť štátny rozpočet ešte do konca tohto roka, a teda bolo by nevyhnutné riadiť sa minimálne počas prvého štvrťroka rozpočtovým provizóriom, alebo iná možnosť by bola tá, že by sa síce dal schváliť zákon o štátnom rozpočte ešte v tomto roku, ale s deficitom vyšším o 25 miliárd korún, ako je ten deficit, ktorý je predpokladaný v schválenom vládnom návrhu zákona o štátnom rozpočte. Obidve tieto možnosti, teda buď rozpočtové provizórium, alebo deficit vo výške 7,5 percenta hrubého domáceho produktu, by znamenali značné hospodárske škody, pretože by sa preniesli do zhoršenia podnikateľského prostredia, do zvýšenia úrokových sadzieb, do zhoršenia ratingu, do tlaku na kurz  slovenskej koruny. Som teda  presvedčený o tom, že nie je tento návrh v rozpore s rokovacím poriadkom, s jeho § 89, a že je jednoznačne naplnený jeden z dôvodov predkladania zákonov v skrátenom legislatívnom konaní. Čo sa týka zákona o tripartite. Pred každým rokovaním Rady hospodárskej a sociálnej dohody prebieha rokovanie predsedníctva, na ktorom dochádza k dohode po vzájomnej dohode medzi sociálnymi partnermi, dochádza ku schváleniu programu najbližšieho rokovania rady. Na takomto predsedníctve, ktoré sa konalo pred rokovaním RHSD, ktoré sa uskutočnilo minulý týždeň k štátnemu rozpočtu, sme sa dohodli, zdôrazňujem dohodli so sociálnymi partnermi na tom postupe, ktorým rokovanie o štátnom rozpočte, návrhu štátneho rozpočtu aj o zákonoch súvisiacich s týmto rozpočtom prebieha. Sociálni partneri požiadali v súlade so zákonom o opätovné prerokovanie zákona o štátnom rozpočte, o ktorom budeme opätovne rokovať ešte pred definitívnym schválením vládneho návrhu zákona o štátnom rozpočte, ktorý bude schválený 13. novembra a budeme rokovať aj o zákonoch, ktoré vám dnes predkladáme v návrhoch na skrátené legislatívne konanie. Takže chcem veľmi jasne povedať a zdôrazniť, že nebol porušený zákon o tripartite, že tripartita prebieha, pokračuje a rokuje v súlade so zákonom aj o návrhu štátneho rozpočtu, aj o zákonoch, ktoré súvisia so štátnym rozpočtom. Tretia vec, ktorú pán poslanec Fico veľmi kategoricky nadniesol, je údajný rozpor s ústavou, keď vláda predkladá návrhy zákonov a návrhy na skrátené konanie predtým, ako bola parlamentom  vyslovená vláde dôvera. Do tretie musím taktiež povedať, že zásadne s týmto argumentom nesúhlasím a nielen ja, ale aj právna analýza, ktorú mám k dispozícii a s ktorou vás oboznámim, ukazuje, že to tak nie je. Chcem teda zdôrazniť a poukázať na to, že Ústava Slovenskej republiky v článku 119 vymedzuje kompetencie a povinnosti vlády. V článku 119 je presne vymedzené v písmenách a) až r), o čom vláda rozhoduje. Vláda rozhoduje v zbore, písmeno a) je o návrhoch zákonov a potom sú tam ďalšie, ďalšie povinnosti, ktoré vláda má, a veci, o ktorých rozhoduje. Ak by platila interpretácia pána Fica, že vláda môže uplatňovať svoje kompetencie podľa článku 119 až potom, ako dostane dôveru, tak by nemohla robiť nič. Pretože článok 119 vymedzuje všetky povinnosti vlády, medzi ktoré patria aj veci, ktoré vláda musí robiť, pretože ak by ich nerobila, tak by nemohla ani prísť s návrhom programového vyhlásenia, pán Fico. Čiže ak by sme vzali vašu interpretáciu, tak potom by sme sa ocitli v bludnom začarovanom kruhu, z ktorého by nebolo východisko, pretože vláda by nemohla spraviť nič. Nemohla by prísť sem ani so schváleným návrhom programového vyhlásenia, ani s inými dokumentmi. Nemohla by sa dokonca ani zísť a rokovať. Dovoľte mi, mohol by som predniesť teraz stanovisko, ktoré je veľmi precíznym právnym stanoviskom, ktoré na základe paragrafov a na základe právnej analýzy toto všetko podrobne rozoberá, nebudem vás oberať o čas, ale to stanovisko je jednoznačné a hovorí, tak ako hovorí aj zdravý rozum pri analýze článku 119 Ústavy Slovenskej republiky,  o tom, že argumenty pána Fica nie sú podložené a že jednoducho vláda má túto kompetenciu predkladať návrhy zákonov ešte predtým, ako bude rozhodnuté v parlamente o tom, či dostane dôveru, alebo či ju nedostane. Ďakujem pekne. (Potlesk.)